別鎮陽監倉陳薦祕丞
作者：韓琦
朝代：宋

paragraphs: 一紀帥三垂，待士敢不至。
推誠以求應，百不得一二。
彥升其應者，所應由道義。
幕中六七年，始卒無少異。
嚴霜摧萬木，老柏彌蒼翠。
烈火熾三日，良玉自溫粹。
奉親不可留，含笑就委吏。
須代處洺邑，潔羞勤以遂。
我病來相臺，去客無所覬。
彥升兩見過，顧舊不顧利。
言別之遠官，駑櫪飼騏驥。
蹄齧慎勿較，所困非吾類。
自古賢者爲，爭免不肖忌。
坐待天衢亭，萬里觀騰轡。